CELEX: 32018R0192
Language: fi
Date: 2018-02-08 00:00:00
Title: Komission asetus (EU) 2018/192, annettu 8 päivänä helmikuuta 2018, Euroopan parlamentin ja neuvoston asetuksen (EY) N:o 882/2004 liitteen VII muuttamisesta siltä osin kuin on kyse rehuissa ja elintarvikkeissa olevia vierasaineita käsittelevistä EU:n vertailulaboratorioista

9.2.2018   
            
            
               FI
            
            
               Euroopan unionin virallinen lehti
            
            
               L 36/15
            
         KOMISSION ASETUS (EU) 2018/192,
   annettu 8 päivänä helmikuuta 2018,
   Euroopan parlamentin ja neuvoston asetuksen (EY) N:o 882/2004 liitteen VII muuttamisesta siltä osin kuin on kyse rehuissa ja elintarvikkeissa olevia vierasaineita käsittelevistä EU:n vertailulaboratorioista
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (1) ja erityisesti sen 32 artiklan 5 ja 6 kohdan,
   sekä katsoo seuraavaa:
   
               (1)
            
            
               Asetuksessa (EY) N:o 882/2004 säädetään elintarvikkeiden ja rehujen sekä eläinten terveyden alalla toimivien Euroopan unionin vertailulaboratorioiden, jäljempänä ’EU:n vertailulaboratoriot’, yleisistä tehtävistä ja vaatimuksista. Kyseisen asetuksen mukaan EU:n vertailulaboratorioiden vastuulla on erityisesti tarjota kansallisille vertailulaboratorioille tietoa analyysimenetelmistä ja koordinoida kyseisten menetelmien käyttöä. Elintarvikkeiden ja rehujen alalla toimivat EU:n vertailulaboratoriot luetellaan kyseisen asetuksen liitteessä VII olevassa I osassa. Elintarvikkeissa ja rehuissa olevien vierasaineiden alalla on nimetty EU:n vertailulaboratorio rehuissa ja elintarvikkeissa esiintyviä raskasmetalleja varten, EU:n vertailulaboratorio mykotoksiineja varten, EU:n vertailulaboratorio polysyklisiä aromaattisia hiilivetyjä (PAH) varten sekä EU:n vertailulaboratorio rehuissa ja elintarvikkeissa esiintyviä dioksiineja ja PCB:itä varten.
            
         
               (2)
            
            
               Euroopan komission Yhteinen tutkimuskeskus, jonka puitteissa ovat vuodesta 2006 toimineet EU:n vertailulaboratorio rehuissa ja elintarvikkeissa esiintyviä raskasmetalleja varten, EU:n vertailulaboratorio polysyklisiä aromaattisia hiilivetyjä (PAH) varten sekä EU:n vertailulaboratorio mykotoksiineja varten, on ilmoittanut terveyden ja elintarviketurvallisuuden pääosastolle, ettei se enää isännöi näitä EU:n vertailulaboratorioita 1 päivästä tammikuuta 2018.
            
         
               (3)
            
            
               Näillä aloilla virallisen valvonnan ja muiden valvontatoimien vaikuttavuus riippuu virallisten laboratorioiden käyttämien analyysimenetelmien ja niiden analyysitulosten laadusta, yhdenmukaisuudesta ja luotettavuudesta, ja analyysimenetelmien yhdenmukaisen käytön edistämiseen on jatkuva tarve. On tarpeen pitää yllä EU:n vertailulaboratorioita näillä aloilla ja näin ollen nimetä uudet EU:n vertailulaboratoriot. Lisäksi vuoden 2006 jälkeen on määritelty uusia etusijakohteita, jotka liittyvät metalleihin, typpiyhdisteisiin, jalostuksesta peräisin oleviin vierasaineisiin ja kasvitoksiineihin, joten on tarpeen laajentaa nimettävien uusien EU:n vertailulaboratorioiden toiminnan ja tehtävien laajuutta.
            
         
               (4)
            
            
               Tämän vuoksi olisi laajennettava toiminnan ja tehtävien alaa rehuissa ja elintarvikkeissa esiintyviä raskasmetalleja käsittelevän nykyisen EU:n vertailulaboratorion kohdalla koskemaan rehuissa ja elintarvikkeissa esiintyviä kaikkia metalleja ja typpiyhdisteitä, polysyklisiä aromaattisia hiilivetyjä (PAH) käsittelevän nykyisen EU:n vertailulaboratorion kohdalla koskemaan kaikkia jalostuksesta peräisin olevia vierasaineita ja rehuissa ja elintarvikkeissa esiintyviä mykotoksiineja käsittelevän nykyisen EU:n vertailulaboratorion kohdalla koskemaan rehuissa ja elintarvikkeissa esiintyviä mykotoksiineja ja kasvitoksiineja.
            
         
               (5)
            
            
               Tämän vuoksi komissio käynnisti 23 päivänä tammikuuta 2017 ehdotuspyynnön EU:n vertailulaboratorion valitsemiseksi ja nimeämiseksi edellä mainituilla aloilla. Valittu laboratorio Fødevareinstituttet, Danmarks Tekniske Universitet (Tanska) olisi nimettävä EU:n vertailulaboratorioksi rehuissa ja elintarvikkeissa esiintyviä metalleja ja typpiyhdisteitä varten, laboratorio Fødevareinstituttet, Danmarks Tekniske Universitet (Tanska) EU:n vertailulaboratorioksi jalostuksesta peräisin olevia vierasaineita varten ja laboratorio RIKILT (Stichting Wageningen Research) (Alankomaat) EU:n vertailulaboratorioksi rehuissa ja elintarvikkeissa esiintyviä mykotoksiineja ja kasvitoksiineja varten.
            
         
               (6)
            
            
               Kun otetaan huomioon klooripitoisten pysyvien vierasaineiden (muut kuin PCB:t ja dioksiinit), bromipitoisten pysyvien vierasaineiden ja fluoripitoisten pysyvien vierasaineiden kasvava merkitys rehujen ja elintarvikkeiden turvallisuudelle, on myös aiheellista laajentaa rehuissa ja elintarvikkeissa esiintyviä dioksiineja ja PCB:itä käsittelevän EU:n vertailulaboratorion alaa koskemaan kaikkia rehuissa ja elintarvikkeissa esiintyviä halogenoituja pysyviä orgaanisia yhdisteitä (POP). Sen vuoksi tämän toiminta-alan laajennuksen huomioon ottamiseksi olisi EU:n vertailulaboratorio rehuissa ja elintarvikkeissa esiintyviä dioksiineja ja PCB:itä varten nimettävä uudelleen EU:n vertailulaboratorioksi rehuissa ja elintarvikkeissa esiintyviä halogenoituja pysyviä orgaanisia yhdisteitä (POP) varten.
            
         
               (7)
            
            
               Sen vuoksi asetuksen (EY) N:o 882/2004 liitteessä VII olevaa I osaa olisi muutettava.
            
         
               (8)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 882/2004 liitteessä VII oleva I osa tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 8 päivänä helmikuuta 2018.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 165, 30.4.2004, s. 1.
   
      LIITE
      Korvataan asetuksen (EY) N:o 882/2004 liitteessä VII olevan I osan 18–21 kohta seuraavasti:
      
                  ”18.
               
               
                  EU:n vertailulaboratorio rehuissa ja elintarvikkeissa esiintyviä metalleja ja typpiyhdisteitä varten
                  Fødevareinstituttet, Danmarks Tekniske Universitet
                  Kööpenhamina
                  Tanska;
               
            
                  19.
               
               
                  EU:n vertailulaboratorio rehuissa ja elintarvikkeissa esiintyviä mykotoksiineja ja kasvitoksiineja varten
                  RIKILT (Stichting Wageningen Research)
                  Wageningen
                  Alankomaat;
               
            
                  20.
               
               
                  EU:n vertailulaboratorio jalostuksesta peräisin olevia vierasaineita varten
                  Fødevareinstituttet, Danmarks Tekniske Universitet
                  Kööpenhamina
                  Tanska;
               
            
                  21.
               
               
                  EU:n vertailulaboratorio rehuissa ja elintarvikkeissa esiintyviä halogenoituja pysyviä orgaanisia yhdisteitä (POP) varten
                  Chemisches und Veterinäruntersuchungsamt (CVUA) Freiburg
                  Freiburg
                  Saksa;”